stanford-oval/wikipedia huggingface dataset:
ศรัณยู วงษ์กระจ่าง
ชีวิตการทำงานในวงการบันเทิง > พ.ศ. 2536–2538

ปี 2536  ศรัณยูกลับสู่ช่อง 7 หลังจากห่างหายไป 5 ปี ด้วยการประชันบทบาทกับนางเอกยอดฝีมือ สินจัย เปล่งพานิช และ ปรียานุช ปานประดับ ในละครรีเมคยอดนิยม น้ำเซาะทราย โดยรับบท ภีม ประการพันธ์ หนุ่มนักปรึกษาด้านกฎหมายที่มีปัญหาครอบครัว ในส่วนของช่อง 3 ศรัณยูมีละครเรื่อง อยู่กับก๋ง คู่กับ เพชรี พรหมช่วย ออกอากาศในปีนี้
ปี 2537 ช่อง 7 นำเอาบทประพันธ์ยอดนิยมของ ทมยันตี เรื่อง ทวิภพ ที่เคยสร้างเป็นภาพยนตร์มาก่อนมาสร้างเป็นละครโทรทัศน์เป็นครั้งแรก ออกอากาศ 28 กุมภาพันธ์ 2537 - 24 พฤษภาคม 2537 ศรัณยู รับบท คุณหลวงอัครเทพวรากร คู่กับ สิเรียม ภักดีดำรงฤทธิ์ ทวิภพเวอร์ชันนี้ประสบความสำเร็จโด่งดังอย่างมาก  คู่พระนางได้รับความนิยมอย่างสูง ละครกวาด รางวัลเมขลา ครั้งที่ 14 ประจำปี 2537 ไปถึง 6 รางวัล ได้แก่ ละครชีวิตดีเด่น ผู้เขียนบทละครดีเด่น เพลงนำละครดีเด่น ผู้กำกับการแสดงดีเด่น ผู้แสดงนำชายดีเด่น และ ผู้แสดงนำหญิงดีเด่น  การถ่ายทอดบทคุณหลวงและแม่มณีของทั้งศรัณยู และ สิเรียม กลายเป็นภาพจำอันประทับใจ ในปัจจุบันแม้จะมีการนำมารีเมคหลายต่อหลายครั้ง ก็มักจะมีการนำไปเทียบกับเวอร์ชัน ศรัณยู-สิเรียมอยู่เสมอ จากนั้นในปีเดียวกัน  ศรัณยู ได้มีผลงานละครกับดาราวิดีโออีกเรื่องคือ ปลายฝนต้นหนาว คู่กับ รชนีกร พันธุ์มณี ออกอากาศ 23 สิงหาคม 2537 - 19 ธันวาคม 2537
ปี 2538 ศรัณยูเปิดปีด้วยผลงานละครกับค่าย เอ็กแซ็กท์ ทาง ช่อง 5  ประชันฝีมือในละครเรื่อง เรือนแพ กับ พงศ์พัฒน์ วชิรบรรจง จอนนี่ แอนโฟเน่ และ นุสบา วานิชอังกูร  ออกอากาศ 10 กุมภาพันธ์ 2538 - 27 พฤษภาคม 2538   จากนั้นกลับมามีผลงานละครคู่กับ สิเรียม ภักดีดำรงฤทธิ์ อีกครั้งกับดาราวิดีโอทางช่อง 7 ในเรื่อง ปราสาทสีขาว ออกอากาศ 9 มิถุนายน 2538 - 20 สิงหาคม 2538 (งดออกอากาศ วันที่ 21 - 30 กรกฎาคม 2538)
ปลายปีเดียวกัน ช่อง 7 ได้นำอมตะภาพยนตร์ที่ทำรายได้ถล่มทลายในอดีตเรื่อง มนต์รักลูกทุ่ง มาสร้างเป็นละครโทรทัศน์เป็นครั้งแรกโดยค่ายดาราวิดีโอ จับคู่ ศรัณยู กับ ณัฐริกา ธรรมปรีดานันท์ ออกอากาศ  24 ตุลาคม 2538 - 2 มกราคม 2539  ละครเรื่องนี้ถือเป็นม้ามืดมาก เพราะฟอร์มพระเอกที่คนกังขาว่าจะแสดงบทหนุ่มท้องทุ่งนา กับ นางเอก ณัฐริกา ซึ่งยังหน้าใหม่มาก แต่หลังจากละครเรื่องนี้ออกอากาศ ทุกอย่างที่เกี่ยวกับเรื่องนี้ดังหมด ทั้งนักแสดง เพลงประกอบ กลายเป็น talk of the town เป็นละครอีกเรื่องที่ทำกี่ครั้งก็ลบภาพเดิมไม่ออก เรตติ้งตอนอวสานได้ 36% ถูกบันทึกว่าเป็นอันดับ 3 ละครเรตติ้งสูงสุดตลอดกาลของไทย ซึ่งเป็นรองเพียงแค่ คู่กรรม (ธงไชย-กมลชนก) และ ดาวพระศุกร์ (ศรราม-สุวนันท์) เรตติ้งดังกล่าวยากจะมีใครทำได้อีกยิ่งในยุคอินเทอร์เน็ตและทีวีดิจิตัลด้วยแล้ว ไม่มีใครคาดคิดว่า คุณหลวงเทพฯ, พันตรีประจักษ์ จะกลายมาเป็น ไอ้คล้าว ได้แนบเนียนขนาดนี้    ประกอบกับเป็นละครร้องซึ่งเป็นแนวถนัดสำหรับนักแสดงละครเวทีอย่างศรัณยูอยู่แล้ว  นอกจากละครจะโด่งดัง เพลงประกอบละคร มนต์รักลูกทุ่ง ซึ่งขับร้องโดยนักแสดงนำมีวางออกเป็นอัลบั้มถึง 2 ชุด ก็โด่งดังประสบความสำเร็จยอดขายหลักล้านชุด  จนต้องเดินสายเปิดคอนเสิร์ตเพลงประกอบละครกันข้ามปี  รวมทั้งเป็นการปลุกกระแสเพลงลูกทุ่งให้กลับมาใหม่ ศรัณยูเองก็ได้มีอัลบั้มเดี่ยวชุด หัวใจลูกทุ่ง สืบเนื่องความสำเร็จของละครในปีเดียวกัน
ในปีเดียวกันนี้ ศรัณยู รับบทนำในภาพยนตร์ผลงานกำกับของ หม่อมหลวงพันธุ์เทวนพ เทวกุล ที่กวาด รางวัลตุ๊กตาทอง ครั้งที่ 26 ประจำปี พ.ศ. 2537 ไปถึง 6 รางวัล ในเรื่อง มหัศจรรย์แห่งรัก ร่วมกับ สินจัย หงษ์ไทย สันติสุข พรหมศิริ วิลลี่ แมคอินทอช นุสบา วานิชอังกูร และ อังคณา ทิมดี (ศรัณยูเข้าชิงรางวัลตุ๊กตาทอง สาขานักแสดงนำชายยอดเยี่ยมในครั้งนี้ด้วย)
ชีวิตการทำงานในวงการบันเทิง > พ.ศ. 2539–2544

ปี 2539 ศรัณยู รับบทคู่กับนางเอกดัง สุวนันท์ คงยิ่ง ในละคร ด้วยแรงอธิษฐาน ค่ายดาราวิดีโอ ออกอากาศ 26 กรกฎาคม 2539 - 29 กันยายน 2539 ซึ่งเป็นเรื่องราวของนางเอกที่ตายไปพร้อมความเข้าใจผิด และเกิดใหม่กลับมาแก้แค้นพระเอก  ด้วยแรงอธิษฐานประสบความสำเร็จด้วยดี ในปีเดียวกัน ศรัณยู มีผลงานนำแสดงภาพยนตร์เรื่อง เรือนมยุรา โดยรับบท คุณพระนาย คู่กับ นุสบา วานิชอังกูร
ปี 2540 ศรัณยู  กลับสู่ช่อง 3 ในรอบ 4 ปี โดยรับบทคู่ บุษกร พรวรรณะศิริเวช ในเรื่อง ทานตะวัน  จากนั้นรับบทในละคร ตะวันยอแสง คู่กับ ซอนย่า คูลลิ่ง ในปีเดียวกันศรัณยูมีละครทางช่อง 5 อีก 2 เรื่อง คือ เขมรินทร์ อินทิรา คู่กับ แคทรียา อิงลิช ซึ่งเป็นอีกครั้งกับการเป็นพระเอกบทประพันธ์ของ ก.สุรางคนางค์ อีกเรื่องทางช่อง 5 ได้แก่ แก้วจอมแก่น เป็นการกลับมาพบกันอีกครั้งกับนางเอกยอดฝีมือ สินใจ หงษ์ไทย
ปี 2541 ศรัณยูมีผลงานทางช่อง 3 โดยรับบทนำในละคร ดวงยิหวา คู่กับ ศิริลักษณ์ ผ่องโชค และได้เริ่มชิมลางบทบาทใหม่ในการกำกับและร่วมแสดงละครโทรทัศน์แนววัยรุ่นทางช่อง 3 เรื่อง เทพนิยายนายเสนาะ ในฝั่งของช่อง 7 ศรัณยูรับบทพ่อม่ายในละครจากบทประพันธ์ของ กนกเรขา เรื่อง พ่อม่ายทีเด็ด คู่กับ สินิทธา บุญยศักดิ์ จากนั้นกลับมาร่วมงานกับดาราวิดีโอในละครเรื่อง พลังรัก ดัดแปลงจากบทประพันธ์เรื่อง โรงแรมวิปริต คู่กับ ชไมพร จตุรภุช ทางช่อง 7 เช่นเดียวกัน ออกอากาศ 24 มิถุนายน 2541 - 13 สิงหาคม 2541 ปี 2542 ศรัณยูมีผลงานละคร 2 เรื่องทางช่อง 7 โดยกลับมารับบทคู่กับ ณัฐริกา ธรรมปรีดานันท์ อีกครั้งในละครค่ายดาราวิดีโอเรื่อง โดมทอง  ออกอากาศ 20 กุมภาพันธ์ 2542 - 3 เมษายน 2542  ตามด้วย คุณปู่ซู่ซ่า คู่กับ ธัญญาเรศ รามณรงค์ และละครเทิดพระเกียรติ พ่อ ตอน ชีวิตที่พอเพียง ทางช่อง 5 จากนั้นในปี 2543 รับบทในละคร ดั่งสายน้ำไหล คู่กับ มัณฑนา โห่ศิริ ออกอากาศ 5 มกราคม 2543 - 17 กุมภาพันธ์ 2543
ปี 2543 รับบทพระเทียรราชา (สมเด็จพระมหาจักรพรรดิ) ในภาพยนตร์เรื่อง สุริโยไท คู่กับหม่อมหลวงปิยาภัสร์ ภิรมย์ภักดี ซึ่งรับบทพระสุริโยทัย
ปี 2544 ศรัณยูกลับมารับบทพระเอกท้องทุ่งนาอีกครั้งกับบทนายฮ้อยเคน ใน นายฮ้อยทมิฬ ค่าย ดีด้า วิดีโอ โปรดักชั่น คู่กับ น้ำฝน โกมลฐิติ เป็นงานสร้างที่ทำได้ดีมาก และประสบความสำเร็จเป็นอันมากเช่นเดียวกัน เรื่องนายฮ้อยทมิฬมีอัลบั้มเพลงละครวางแผงถึง 2 ชุด จากนั้นมีผลงานละครพิเศษวันพ่อแห่งชาติ เรื่อง รักของฟ้า คู่กับ รชนีกร พันธุ์มณี
ชีวิตการทำงานในวงการบันเทิง > พ.ศ. 2545 - 2549

ปี 2545 ศรัณยูเริ่มบทบาทใหม่อย่างเต็มตัวกับการกำกับการแสดงละครโทรทัศน์ทางช่อง 7 เรื่อง น้ำพุ นำแสดงโดย สินจัย เปล่งพานิช จิรายุส วรรธนะสิน และ ตะวัน จารุจินดา ปี 2546 ศรัณยูรับบทนำในละครแนวคอมเมดี้เรื่อง มหาเฮง ค่ายดีด้า วิดีโอ โปรดักชั่น ทางช่อง 7 ร่วมกับ ทราย เจริญปุระ ออกอากาศ 22 สิงหาคม 2546 - 13 กันยายน 2546 และได้มีผลงานการเขียนและกำกับละครโทรทัศน์ทางช่อง 7 เรื่องถัดมาในเรื่อง สุภาพบุรุษลูกผู้ชาย นำแสดงโดย ตะวัน จารุจินดา วรนุช ภิรมย์ภักดี มาติกา อรรถกรศิริโพธิ์ และ ศิวัฒน์ โชติชัยชรินทร์
ปี 2547 ศรัณยูเป็นผู้กำกับและเขียนบทโทรทัศน์ในละคร เรื่อง หลังคาแดง ทางช่อง 7 นำแสดงโดย ดนุพร ปุณณกันต์ และ จีรนันท์ มะโนแจ่ม โดยศรัณยูเองได้รับบท นายแพทย์สินเงิน ผู้อำนวยการโรงพยาบาลผู้ป่วยจิตเวช เนื่องจากไม่ค่อยประสบความสำเร็จในด้านยอดผู้ชม ทำให้ช่องตัดให้จบเร็วขึ้น
ปี 2548 ศรัณยู รับบท ส.อาสนจินดา ในละครช่อง 7 เรื่อง มิตร ชัยบัญชา มายาชีวิต และมีผลงานกำกับละครโทรทัศน์เรื่อง ร.ศ. 112 คนไทยรักแผ่นดิน เป็นละครพิเศษทางช่อง 5 นำแสดงโดย สินจัย เปล่งพานิช ชไมพร จตุรภุช อนุชิต สพันธุ์พงษ์ และ พิมลรัตน์ พิศลยบุตร ละครเรื่องนี้ได้รับ รางวัลโทรทัศน์ทองคำ ครั้งที่ 20 พ.ศ. 2549 ประเภท รางวัลพิเศษ ละครส่งเสริมความสมานฉันท์
ปี 2549 ศรัณยูกลับรับบทเด่นในละครโทรทัศน์อีกครั้งในละครค่าย เอ็กแซ็กท์ เรื่อง ลอดลายมังกร คู่กับ บุษกร พรวรรณะศิริเวช ทางช่อง 5  ออกอากาศตั้งแต่วันที่ 9 มกราคม พ.ศ. 2549 - 2 พฤษภาคม พ.ศ. 2549
ชีวิตการทำงานในวงการบันเทิง > พ.ศ. 2550 - 2554

การเข้าร่วมกิจกรรมทางการเมืองในปี 2549 ของ ศรัณยู ก่อให้เกิดกระแสวิพากษ์วิจารณ์อย่างมากส่งผลกระทบต่องานละครโทรทัศน์และงานพิธีกรรายการโทรทัศน์ อย่างไรก็ตามเขายังคงมีผลงานภาพยนตร์ ละครเวที และผลงานในบทบาทผู้กำกับและผู้จัดอย่างต่อเนื่อง
ปลายปี 2549 ศรัณยู นำแสดงและกำกับภาพยนตร์แนว psychological thriller เรื่อง อำมหิตพิศวาส ร่วมกับ บงกช คงมาลัย ตะวัน จารุจินดา และปรางทอง ชั่งธรรม จากนั้นเขาได้ร่วมแสดงในภาพยนตร์ชื่อเสียงระดับนานาชาติเรื่อง 13 เกมสยอง
ปี 2550 ศรัณยูรับบท สมเด็จพระมหาจักรพรรดิ ในภาพยนตร์เรื่อง ตำนานสมเด็จพระนเรศวรมหาราช ภาค ๑ องค์ประกันหงสา ในปีเดียวกัน ศรัณยู กลับมาร่วมงานกับ เอ็กแซ็กท์ อีกครั้ง โดยรับบท กษัตริย์อาเหม็ด ในละครเวที ฟ้าจรดทราย เดอะมิวสิคัล ซึ่งเป็นละครเวทีเปิดโรงละครใหม่ เมืองไทยรัชดาลัย เธียเตอร์ ด้วยความนิยมจึงมีการเปิดการแสดงถึง 53 รอบ
ปี 2551 ศรัณยูรับหน้าที่กำกับละครพีเรียดค่าย เอ็กแซ็กท์ เรื่อง ตราบสิ้นดินฟ้า นำแสดงโดย ยุรนันท์ ภมรมนตรี และ คัทลียา แมคอินทอช สำหรับงานด้านการแสดงเขามีผลงานภาพยนตร์เรื่อง สลัดตาเดียวกับเด็ก 200 ตา โดยรับบทกัปตันฤทธิ์ ออกฉายในปีนี้ จากนั้นยังรับบท พระยาราชเสนา ในภาพยนตร์ องค์บาก 2 ปลายปี ศรัณยูนำแสดงละครเวที ทึนทึก 2 40 ปีผ่านคานเพิ่งขยับ ระหว่าง 20-23 พฤศจิกายน 2551 ณ เอ็มเธียเตอร์
ปี 2552 มีผลงานภาพยนตร์เรื่อง สวยซามูไร ในบท วายิบ
ปี 2553 มีผลงานภาพยนตร์เรื่อง องค์บาก 3 โดยกลับมารับบทเดิมคือ พระยาราชเสนา
ปี 2554 ศรัณยู มีผลงานกำกับภาพยนตร์เรื่อง คนโขน โดยค่าย สหมงคลฟิล์ม นำแสดงโดย นิรุตติ์ ศิริจรรยา สรพงศ์ ชาตรี และ เพ็ญพักตร์ ศิริกุล
ชีวิตการทำงานในวงการบันเทิง > พ.ศ. 2555 - 2563

ปี 2555 ศรัณยู ทำงานเบื้องหลังเต็มตัวโดยก่อตั้งบริษัทผลิตละครและละครเวทีในชื่อ บริษัท สามัญการละคร จำกัด เปิดตัวด้วยละครเวทีเรื่อง หลังคาแดง เป็นการนำละครที่เขาเคยกำกับและเขียนบทไว้มาทำให้สมบูรณ์ในฉบับละครเวที นำแสดงโดย โทนี่ รากแก่น และ รมิตา มหาพฤกษ์พงศ์
ปีถัดมา 2556 ศรัณยูกลับมาทำงานร่วมกับช่อง 7 อีกครั้ง โดยหยิบยกผลงานบทประพันธ์ของเขาเองเรื่อง สุภาพบุรุษลูกผู้ชาย มารีเมคเวอร์ชันใหม่ นำแสดงโดย ศรัณย์ ศิริลักษณ์ และ ธัญญะสุภางค์ จิรปรีชานนท์
ปี 2557 ศรัณยูมีผลงานกำกับและเขียนบทโทรทัศน์ ละครโทรทัศน์ช่อง 7 เรื่อง หัวใจเถื่อน   นำแสดงโดย อรรคพันธ์ นะมาตร์ และ อุษามณี ไวทยานนท์ ประสบความสำเร็จด้วยดี ต่อเนื่องด้วยผลงานทางช่อง 7 ในปี 2558 เรื่อง รอยรักแรงแค้น โดยศรัณยูรับหน้าที่กำกับและเขียนบทโทรทัศน์  ละครนำแสดงโดย ภัทรเดช สงวนความดี และ ฝนทิพย์ วัชรตระกูล ประสบความสำเร็จด้วยดีเช่นเดียวกัน กลางปี 2558 ศรัณยู มีผลงานนำแสดงละครเวที แผ่นดินของเรา เดอะมิวสิคัล ระหว่าง 12 - 28 มิถุนายน 2558 ณ เมืองไทยรัชดาลัย เธียเตอร์
ปี 2559 ศรัณยูกำกับและเขียนบทโทรทัศน์เรื่อง บัลลังก์หงส์ นำแสดงโดย ภัทรเดช สงวนความดี และ พิมพ์ชนก ลือวิเศษไพบูลย์ อย่างไรก็ตาม บัลลังก์หงส์มีปัญหาโดนช่อง 7 ตัดให้จบเร็วเนื่องจากไม่ประสบความสำเร็จด้านยอดผู้ชม  ปลายปีเดียวกัน ศรัณยู มีผลงานกำกับละครเทิดพระเกียรติทางช่อง 7 เรื่อง จงรักภักดี นำแสดงโดย ศิวัฒน์ โชติชัยชรินทร์ และ กาญจน์เกล้า ด้วยเศียรเกล้า
ปี 2560 ศรัณยูกลับมาสู่งานแสดงอีกครั้งโดยร่วมแสดงกับเหล่าทัพนักแสดงทั่วฟ้าเมืองไทยในละครเทิดพระเกียรติคุณในองค์พระมหาบูรพกษัตราธิราชเจ้า เรื่อง ศรีอโยธยา ผลงานสร้างของ หม่อมหลวงพันธุ์เทวนพ เทวกุล รับบท สมเด็จพระเจ้าอยู่หัวบรมโกศ แห่งราชวงศ์บ้านพลูหลวง ในสมัยอยุธยา วางแผนออกอากาศ 5 ธันวาคม 2560 ทางช่อง True4U
ในส่วนของงานผู้จัดละคร ศรัณยูเริ่มงานใหม่กับช่อง 8 ประเดิมด้วยละครเรื่องแรก ดงผู้ดี   ในปีเดียวกันศรัณยูและภรรยา หัทยา วงษ์กระจ่าง ยังเป็นแขกรับเชิญเซอร์ไพรส์ในบทพ่อแม่สุดเท่ที่ยอมรับและเข้าใจในตัวตนของลูกชายในละคร ไดอารีตุ๊ดซีส์ เดอะซีรีส์ ซีซั่น 2 ตอนอวสาน (ตอนที่ 12) ที่ออกอากาศเมื่อวันที่ 29 เมษายนทางช่อง GMM25 อีกด้วย ครึ่งปีหลังศรัณยู ร่วมงานแถลงข่าวรับบทในละคร Club Friday the Series 9 รักครั้งหนึ่ง ที่ไม่ถึงตาย ตอน "รักที่ไม่มีจริง" ร่วมกับ รฐา โพธิ์งาม และ ธนา สุทธิกมล ออกอากาศทางช่อง GMM25
เขาเสียชีวิตจากโรคมะเร็งตับระยะสุดท้ายที่โรงพยาบาลจุฬาลงกรณ์ กรุงเทพมหานคร เมื่อวันที่ 10 มิถุนายน พ.ศ. 2563 มีพิธีพระราชทานเพลิงศพเมื่อวันที่ 18 มิถุนายน พ.ศ. 2563 ณ วัดนาคปรก เขตภาษีเจริญ กรุงเทพมหานคร
ผลงานการแสดง > ละครโทรทัศน์

| ปี | เรื่อง | รับบท | หมายเหตุ |
| --- | --- | --- | --- |
| 2527 | เก้าอี้ขาวในห้องแดง | บูรพา/เปี๊ยก | ช่อง 3 |
| 2527 | บ้านสอยดาว | เอื้อตะวัน | ช่อง 7 |
| 2527 | เลือดขัตติยา | อโณทัย | ช่อง 3(ไม่ได้ออกอากาศ) |
| 2528 | มงกุฎเพชร | กฤช | ช่อง 5 |
| 2528 | ระนาดเอก | เอก | ช่อง 7 |
| 2528 | มัสยา | ร้อยโทลักษณ์ รัตนมหาศาล | ช่อง 7 |
| 2529 | กามนิต-วาสิฏฐี | กามนิต | ช่อง 3 |
| 2529 | จิตรกร |  | ช่อง 7 |
| 2530 | อวสานของเซลล์แมน | ชนะพล/พล | ช่อง 3 |
| 2530 | บ้านทรายทอง | ม.ร.ว.ภราดาพัฒน์ระพี สว่างวงศ์ / ชายกลาง | ช่อง 7 |
| 2530 | พจมาน สว่างวงศ์ | ม.ร.ว.ภราดาพัฒน์ระพี สว่างวงศ์ / ชายกลาง | ช่อง 7 |
| 2530 | บ่วงกรรม | คุณหลวงวรจักร (อดีต) / เรืองศักดิ์ (ปัจจุบัน) | ช่อง 7 |
| 2531 | อาศรมสาง | นักสิทธิ์ สุรเมธี | ช่อง 3 |
| 2531 | ทายาท |  | ช่อง 3 |
| 2531 | บริษัทจัดคู่ | อารมย์ | ช่อง 7 |
| 2531 | เกมกามเทพ | กำนันภู | ช่อง 3 |
| 2531 | เจ้าสาวของอานนท์ | อานนท์ วิทยาธร | ช่อง 3 |
| 2532 | ดอกฟ้าและโดมปู้จองหอง | โดม | ช่อง 3 |
| 2532 | รัตติกาลยอดรัก | ดร.จักรกฤษณ์ อิศราลักษณ์ | ช่อง 3 |
| 2533 | โหด เลว อ้วน |  | ช่อง 3 |
| 2533 | วนาลี | ผู้กองศยาม/เสือมืด | ช่อง 3 |
| 2533 | เธอคือดวงดาว | (สันติภาพ - ชื่อละครเปลี่ยนจาก "คนขายคน" ถ่ายทำเมื่อ พ.ศ. 2531 ไม่ผ่าน กบว.) | ช่อง 5 |
| 2533 | เทพธิดาบาร์ 21 |  | ช่อง 3 |
| 2533 | สมหวังมนุษย์ทดลอง | สมหวัง | ช่อง 3 |
| 2533 | รอยมาร | อุปมา/มาร์ค | ช่อง 3 |
| 2534 | วนิดา | (พันตรีประจักษ์ มหศักดิ์ / ใหญ่) | ช่อง 3 |
| 2535 | ไฟโชนแสง | (ชาติชาย) | ช่อง 3 |
| 2535 | เมียนอกกฎหมาย | นเรนทร์ | ช่อง 5 |
| 2536 | อยู่กับก๋ง | (เพ้ง) | ช่อง 3 |
| 2536 | น้ำเซาะทราย | ภีม ประการพันธุ์ | ช่อง 7 |
| 2537 | ทวิภพ | คุณหลวงอัครเทพวรากร - ได้รับรางวัลเมขลาผู้แสดงนำชายดีเด่นปี 2537 | ช่อง 7 |
| 2537 | ปลายฝนต้นหนาว | ลายคราม | ช่อง 7 |
| 2538 | เรือนแพ | (เจน) | ช่อง 5 |
| 2538 | ปราสาทสีขาว | ตรีพิมาย/ตรี | ช่อง 7 |
| 2538 | มนต์รักลูกทุ่ง | คล้าว | ช่อง 7 |
| 2539 | ด้วยแรงอธิษฐาน | กฤตย์ | ช่อง 7 |
| 2540 | ทานตะวัน | (สาริศ) | ช่อง 3 |
| 2540 | เขมรินทร์ อินทิรา | เขมรินทร์ | ช่อง 5 |
| 2540 | แก้วจอมแก่น |  | ช่อง 5 |
| 2540 | ตะวันยอแสง | ศักดิ์ระพี / อาเล็ก | ช่อง 3 |
| 2541 | ดวงยิหวา | อาแมน | ช่อง 3 |
| 2541 | เทพนิยายนายเสนาะ | นายเสนาะ | ช่อง 3 |
| 2541 | ตามรักคืนใจ |  | ช่อง 5 |
| 2541 | พ่อม่ายทีเด็ด | พายัพ | ช่อง 7 |
| 2541 | พลังรัก | อธิวัฒน์ | ช่อง 7 |
| 2542 | ละครเทิดพระเกียรติ พ่อ ตอน ชีวิตที่พอเพียง | ชูชีพ | ช่อง 5 |
| 2542 | โดมทอง | (อดิศวร์ ศิโรดม(ปัจจุบัน) /เจ้าพระยาสรรักษ์ไกรณรงค์ (อดีต) ) | ช่อง 7 |
| 2542 | คุณปู่ซู่ซ่า |  | ช่อง 7 |
| 2543 | ดั่งสายน้ำไหล | พีรภัทร | ช่อง 7 |
| 2544 | นายฮ้อยทมิฬ | นายฮ้อยเคน | ช่อง 7 |
| 2544 | รักของฟ้า | พีรพล | ช่อง 7 |
| 2546 | มหาเฮง | เฮง | ช่อง 7 |
| 2547 | หลังคาแดง | (ผู้อำนวยการโรงพยาบาลผู้ป่วยโรคจิต (นายแพทย์สินเงิน)) | ช่อง 7 |
| 2548 | มิตร ชัย บัญชา มายาชีวิต | ส.อาสนจินดา | ช่อง 7 |
| 2549 | ลอดลายมังกร | เหลียง | ช่อง 5 |
| 2560 | ศรีอโยธยา | สมเด็จพระเจ้าอยู่หัวบรมโกศ / สมเด็จพระภูมินทรมหาราชาบรมโกศ  | ช่องทรูโฟร์ยู |
| 2560 | ไดอารีตุ๊ดซีส์ เดอะซีรีส์ ซีซั่น 2 | พ่อของวิน(รับเชิญ) | ช่องจีเอ็มเอ็ม 25 |
| 2561 | Club Friday the Series 9 รักครั้งหนึ่ง ที่ไม่ถึงตาย |  | ช่องจีเอ็มเอ็ม 25 |
| 2564 | ลวงฆ่าล่ารัก | วี (รับเชิญ) ละครเรื่องสุดท้าย | ช่องพีพีทีวี |
ผลงานการแสดง > ภาพยนตร์

2530 อย่าบอกว่าเธอบาป
2531 2482 นักโทษประหาร
2533 โกย
2533 หัวใจ 4 สี
2533 ขอชื่อ สุธี สามสี่ชาติ
2533 เล่นกับไฟ
2535 คนเล่นของ
2536 ท่านขุนน้อยน้อยแห่งสยาม
2537 กาเหว่าที่บางเพลง
2538 บินแหลก
2538 มหัศจรรย์แห่งรัก
2539 เรือนมยุรา
2543 สตางค์
2544 สุริโยไท
2545 เกิร์ลเฟรนด์ 14 ใสกำลังเหมาะ
2546 ชื่อชอบชวนหาเรื่อง
2548 ซุ้มมือปืน
2549 อำมหิตพิศวาส
2549 13 เกมสยอง
2550 ตำนานสมเด็จพระนเรศวรมหาราช ภาค ๑ องค์ประกันหงสา
2551 สลัดตาเดียวกับเด็ก 200 ตา
2551 องค์บาก 2
2553 สวยซามูไร
2553 องค์บาก 3
2554 ฝนตกขึ้นฟ้า
2562 ตุ๊ดซีส์ แอนด์ เดอะเฟค รับบทเป็น พ่อของวิน (รับเชิญ)
ผลงานพิธีกร

รายการ ยิ้มใส่ไข่
รายการ เสียงติดดาว
รายการ 625 เส้น
รายการ คืนวันอาทิตย์ (พ.ศ. 2536) (ช่อง 3)
รายการ เจาะโลกมหัศจรรย์ (ช่อง 5)
รายการ เจ็ดเจ็ดสี่สิบก้าว พิธีกรคู่กับ หนู คลองเตย (พ.ศ. 2540) (ช่อง 7)
รายการ แข่งร้อยได้ล้าน พิธีกรคู่กับ เบญจพล เชยอรุณ (ช่อง 7)
รายการ เกมลวงบันลือโลก พิธีกรคู่กับ ไดอาน่า จงจินตนาการ (พ.ศ. 2543) (ช่อง 5)
รายการ แชมเปี้ยนเกม (7 ตุลาคม พ.ศ. 2543 - ตุลาคม พ.ศ. 2546) (ช่อง 5)
รายการ EX Game (เกมอะไรก่อน) (2546) (ช่อง 5)
รายการ เรื่องจริงผ่านจอ (2 พฤษภาคม พ.ศ. 2545 - 29 พฤษภาคม พ.ศ. 2551) (ช่อง 7)
รายการ บิ๊ก บราเธอร์ (2 เมษายน พ.ศ. 2548 - พ.ศ. 2549 รวม 2 ซีซั่น) (ช่อง ไอทีวี)
รายการ จอเหลือง (10 มกราคม พ.ศ. 2552) (ช่อง เอเอสทีวี)
รายการ The Audition (พ.ศ. 2552)
รายการ ชีวาสยาม (ปัจจุบัน) (ช่อง เอเอสทีวี)
รายการ เด็ดยอดกีฬามันส์ (ช่อง 5)
รายการ สตาร์คอนเทสต์
ผลงานเพลง

อัลบั้ม
2535 : อัลบั้ม ครั้งหนึ่ง ศรัณยู วงษ์กระจ่าง
2538 : อัลบั้ม รวมเพลงประกอบละคร มนต์รักลูกทุ่ง ชุดที่ 1 และ ชุดที่ 2
2539 : อัลบั้ม หัวใจลูกทุ่ง ศรัณยู วงษ์กระจ่าง
2544 : อัลบั้ม เพลงประกอบละคร นายฮ้อยทมิฬ ชุดที่ 1 และ ชุดที่ 2
193 วัน รำลึก
7 ตุลา รำลึก
เพลง
| ปี | ชื่อเพลง | รายละเอียด |
| --- | --- | --- |
| 2527 | อยากลืม | เพลงที่ร้องโดยตัวละคร "บูรพา" ในละคร เก้าอี้ขาวในห้องแดง |
| 2527 | เพียงความทรงจำ | เพลงที่ร้องโดยตัวละคร "บูรพา" ในละคร เก้าอี้ขาวในห้องแดง |
| 2531 | เกมกามเทพ | เพลงประกอบละคร เกมกามเทพ |
| 2531 | รักนิรันดร์ | เพลงประกอบละคร เจ้าสาวของอานนท์ |
| 2533 | วนาสวาท (ร้องคู่กับ รัญญา ศิยานนท์) | เพลงประกอบละคร วนาลี |
| 2533 | รอยมาร (เวอร์ชันคู่ ร้องกับ เพ็ญ พิสุทธิ์) | เพลงประกอบละคร รอยมาร |
| 2533 | รอยมาร (เวอร์ชันเดี่ยว) | เพลงประกอบละคร รอยมาร |
| 2534 | บุพเพสันนิวาส (เวอร์ชันเดี่ยว) | เพลงประกอบละคร วนิดา |
| 2534 | บุพเพสันนิวาส (เวอร์ชันคู่ ร้องกับ รัญญา ศิยานนท์) | เพลงประกอบละคร วนิดา |
| 2534 | ยามรัก | เพลงประกอบละคร วนิดา |
| 2534 | ยามชัง | เพลงประกอบละคร วนิดา |
| 2535 | ไฟโชนแสง | เพลงประกอบละคร ไฟโชนแสง |
| 2537 | ปลูกรัก | เพลงประกอบละคร ทวิภพ |
| 2538 | สัญญาก่อนลา (ร้องคู่ ณัฐริกา ธรรมปรีดานันท์) | เพลงประกอบละคร มนต์รักลูกทุ่ง ชุดที่ 1 |
| 2538 | สิบหมื่น | เพลงประกอบละคร มนต์รักลูกทุ่ง ชุดที่ 1 |
| 2538 | เปิดหัวใจ (ร้องคู่ ณัฐริกา ธรรมปรีดานันท์) | เพลงประกอบละคร มนต์รักลูกทุ่ง ชุดที่ 1 |
| 2538 | แม่ร้อยใจ | เพลงประกอบละคร มนต์รักลูกทุ่ง ชุดที่ 1 |
| 2538 | ลาก่อนเพื่อนยาก | เพลงประกอบละคร มนต์รักลูกทุ่ง ชุดที่ 1 |
| 2538 | ทวงสัญญา (ร้องคู่ ณัฐริกา ธรรมปรีดานันท์) | เพลงประกอบละคร มนต์รักลูกทุ่ง ชุดที่ 2 |
| 2538 | ลุยกรุง (ร้องคู่ อนันต์ บุนนาค) | เพลงประกอบละคร มนต์รักลูกทุ่ง ชุดที่ 2 |
| 2539 | ทุกสิ่งสำคัญที่ใจ | เพลงประกอบภาพยนตร์ เรือนมยุรา |
| 2542 | รักนิรันดร์ (ร้องคู่ ณัฐริกา ธรรมปรีดานันท์) | เพลงประกอบละคร โดมทอง |
| 2544 | เกี่ยวก้อยสัญญา (ร้องคู่ น้ำฝน โกมลฐิติ) | เพลงประกอบละคร นายฮ้อยทมิฬ ชุดที่ 1 |
| 2544 | คนขายควาย (ร้องร่วมกับ ไมค์ ภิรมย์พร & ดิเรก อมาตยกุล) | เพลงประกอบละคร นายฮ้อยทมิฬ ชุดที่ 1 |
| 2544 | อภัยอ้ายด้วย | เพลงประกอบละคร นายฮ้อยทมิฬ ชุดที่ 1 |
| 2544 | ต้อนควาย | เพลงประกอบละคร นายฮ้อยทมิฬ ชุดที่ 2 |
| 2544 | ใจคนจร | เพลงประกอบละคร นายฮ้อยทมิฬ ชุดที่ 2 |
ผลงานพากย์เสียง

2541 : ภาพยนตร์ The X-Files Fight The Future (บท Fox Mulder)
2542 : ภาพยนตร์ Three Kings (บท Major Archie Gates)
ชีวิตส่วนตัวและชีวิตครอบครัว

ศรัณยู สมรสกับ หัทยา เกตุสังข์ นักแสดงและดีเจชื่อดัง โดยเข้าพิธีหมั้น เมื่อ วันศุกร์ ที่ 11 มีนาคม พ.ศ. 2537 และได้รับพระมหากรุณาธิคุณโปรดเกล้าฯ ให้เข้ารับพระราชทานน้ำสังข์ จากสมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี ที่พระตำหนักสวนจิตรลดา เมื่อ วันพฤหัสบดี ที่ 3 มิถุนายน พ.ศ. 2537 ตามด้วยงานฉลองพิธีสมรสใน วันเสาร์ ที่ 12 มิถุนายน พ.ศ. 2537
ทั้งคู่มีบุตรสาวฝาแฝด ชื่อ ศุภรา วงษ์กระจ่าง (ชื่อเล่น: ลูกหนุน) และ ศีตลา วงษ์กระจ่าง (ชื่อเล่น: ลูกหนัง) ซึ่งเกิดในปี พ.ศ.2539
ศรัณยูรักอาชีพนักแสดงที่สุด
ศรัณยูได้ป่วยด้วยโรคมะเร็งตับมาตั้งแต่ปลายปี 2562 และได้ปิดข่าวเป็นเวลาหลายเดือน สุดท้ายเมื่อวันที่ 9 มิถุนายน ปี2563 ศรัณยูก็อาการทรุดหนักลง ความดันต่ำจนในที่สุด ศรัณยูก็ได้เสียชีวิตเมื่อค่ำคืนในวันที่ 10 มิถุนายน ปี2563 ที่โรงพยาบาลจุฬาลงกรณ์ สภากาชาดไทย สิริอายุรวม 59 ปี 7 เดือน 27 วัน
ญาติและครอบครัวได้นำร่างของศรัณยูไปประกอบพิธีตามศาสนา ที่วัดนาคปรก เขตภาษีเจริญ กรุงเทพมหานคร มีบรรดาญาติพี่น้องที่เกี่ยวข้อง แฟนคลับ ดารานักแสดงศิลปินในวงการบันเทิง ร่วมไว้อาลัยเป็นจำนวนมาก และได้พระราชทานเพลิงศพ เป็นกรณีพิเศษ เมื่อวันที่ 18 มิถุนายน ปี 2563
การเมือง

ศรัณยูเคยเข้าร่วมชุมนุมในเหตุการณ์พฤษภาทมิฬ พ.ศ. 2535 และเคยมีชื่อเป็นกรรมการบริหารพรรคไทยรักไทย รุ่นที่ 2 
แต่ในวิกฤตการณ์การเมืองในประเทศไทย พ.ศ. 2548-2550 ศรัณยูเป็นบุคคลหนึ่งที่เข้าร่วมในการขับไล่ พ.ต.ท.ทักษิณ ชินวัตร ให้ลาออกจากตำแหน่งนายกรัฐมนตรี โดยเข้าร่วมชุมนุมตั้งแต่วันแรกที่ก่อตั้งกลุ่ม คือ วันเสาร์ที่ 4 กุมภาพันธ์ พ.ศ. 2549 ที่ลานพระบรมรูปทรงม้า ซึ่งได้เข้าร่วมชุมนุมอยู่บ่อยครั้งและได้ขึ้นเวทีปราศรัยร่วมกับพงษ์พัฒน์ วชิรบรรจง เพื่อนนักแสดงที่หน้าสยามพารากอน เมื่อวันที่ 29 มีนาคม พ.ศ. 2549
ต่อมาเมื่อเกิดวิกฤตการณ์การเมืองในประเทศไทยขึ้นอีกครั้ง ศรัณยูเป็นบุคคลหนึ่งที่เข้าร่วมในการชุมนุมของพันธมิตรประชาชนเพื่อประชาธิปไตย พ.ศ. 2551 และได้ขึ้นเวทีร้องเพลงกับ ไก่ แมลงสาบ และวงซูซู อย่างสม่ำเสมอ จนกระทั่งถูกแต่งตั้งให้เป็นแกนนำพันธมิตรประชาชนเพื่อประชาธิปไตย รุ่นที่ 2 พร้อมกับนางมาลีรัตน์ แก้วก่า ใน วันอาทิตย์ ที่ 23 พฤศจิกายน พ.ศ. 2551
ต่อมาใน วันอังคาร ที่ 6 ตุลาคม พ.ศ. 2552 เขาได้รับเลือกให้เป็นรองเลขาธิการพรรคการเมืองใหม่ของทางกลุ่มพันธมิตรฯ
รางวัล

รางวัลหลัก
| ปี (พ> ศ.) | รางวัล | ผลงานที่ได้เข้าชิง | สาขา | ผล | อ้างอิง |
| --- | --- | --- | --- | --- | --- |
| 2537 | รางวัลพระราชทานพระสุรัสวดี หรือ รางวัลตุ๊กตาทอง ครั้งที่ 26 | ภาพยนตร์ มหัศจรรย์แห่งรัก | นักแสดงนำชายยอดเยี่ยม | เสนอชื่อเข้าชิง |  |
| 2537 | รางวัลเมขลา ครั้งที่ 14 | ละคร ทวิภพ | ผู้แสดงนำชายดีเด่น | ชนะ |  |
| 2537 | รางวัลโทรทัศน์ทองคำ ครั้งที่ 9 | รายการ คืนวันอาทิตย์ | ผู้ดำเนินรายการชายดีเด่น | ชนะ |  |
| 2538 | รางวัลภาพยนตร์แห่งชาติ สุพรรณหงส์ ครั้งที่ 5 | ภาพยนตร์ บินแหลก | นักแสดงนำชายยอดเยี่ยม | เสนอชื่อเข้าชิง |  |
| 2543 | รางวัลพระราชทานพระสุรัสวดี หรือ รางวัลตุ๊กตาทอง ครั้งที่ 24 | ภาพยนตร์ สตางค์ | ผู้แสดงประกอบชายยอดเยี่ยม | เสนอชื่อเข้าชิง |  |
| 2549 | รางวัลพระราชทานพระสุรัสวดี หรือ รางวัลตุ๊กตาทอง ครั้งที่ 36 | ภาพยนตร์ The Passion อำมหิตพิศวาส | นักแสดงนำชายยอดเยี่ยม | เสนอชื่อเข้าชิง |  |
| 2549 | รางวัลภาพยนตร์แห่งชาติ สุพรรณหงส์ ครั้งที่ 16 | ภาพยนตร์ The Passion อำมหิตพิศวาส | ผู้แสดงนำชายยอดเยี่ยม | เสนอชื่อเข้าชิง |  |
| 2556 | รางวัลนาฏราช ครั้งที่ 5 | ละคร สุภาพบุรุษลูกผู้ชาย | ผู้กำกับยอดเยี่ยม | เสนอชื่อเข้าชิง |  |
| 2556 | รางวัลนาฏราช ครั้งที่ 5 | ละคร สุภาพบุรุษลูกผู้ชาย | กำกับภาพยอดเยี่ยม | เสนอชื่อเข้าชิง |  |
| 2556 | รางวัลนาฏราช ครั้งที่ 5 | ละคร สุภาพบุรุษลูกผู้ชาย | บทโทรทัศน์ยอดเยี่ยม | เสนอชื่อเข้าชิง |  |
| 2556 | รางวัลโทรทัศน์ทองคำ ครั้งที่ 28 | ละคร สุภาพบุรุษลูกผู้ชาย | ผู้กำกับละครดีเด่น | เสนอชื่อเข้าชิง |  |
| 2556 | คมชัดลึก อวอร์ด ครั้งที่ 11 | ละคร สุภาพบุรุษลูกผู้ชาย | ผู้กำกับละครโทรทัศน์ยอดเยี่ยม | เสนอชื่อเข้าชิง |  |
| 2559 | รางวัลโทรทัศน์ทองคำ ครั้งที่ 30 | ละคร รอยรักแรงแค้น | องค์ประกอบศิลป์ดีเด่น | เสนอชื่อเข้าชิง |  |
| 2559 | คมชัดลึก อวอร์ด ครั้งที่ 13 | ละคร รอยรักแรงแค้น | ผู้กำกับละครยอดเยี่ยม | เสนอชื่อเข้าชิง |  |
| 2559 | คมชัดลึก อวอร์ด ครั้งที่ 13 | ละคร รอยรักแรงแค้น | บทละครโทรทัศน์ยอดเยี่ยม | เสนอชื่อเข้าชิง |  |
| 2559 | รางวัลนาฏราช ครั้งที่ 7 ประจำปี พ.ศ. 2558 | ละคร รอยรักแรงแค้น | รางวัลผู้กำกับยอดเยี่ยม | เสนอชื่อเข้าชิง |  |

รางวัลโหวต
รางวัลดราม่าอวอร์ด 2013 สาขาผู้กำกับละครยอดเยี่ยม จากละคร สุภาพบุรุษลูกผู้ชาย (2556)
รางวัล EFM Awards ประจำเดือน กรกฎาคม สาขาละครยอดนิยม จากละคร หัวใจเถื่อน (2557)
เข้าชิงรางวัล เฉลิมไทยอวอร์ด ครั้งที่ 4 ประจำปี 2549 (25/2/2550) ภาพยนตร์ The Passion อำมหิตพิศวาส
อื่น ๆ

เพลงเมล็ดกล้าในดินกร้าว ในนิทานเพลง ชุด หยั่งรากฝากใบ มูลนิธิเด็ก พ.ศ. 2534
ผู้กำกับการแสดงละครเวทีประวัติพรรคประชาธิปัตย์ งานเลี้ยงฉลองครบรอบ 60 ปี พรรคประชาธิปัตย์ (6 เมษายน พ.ศ. 2549)
แหล่งข้อมูลอื่น

MAN OF ‘มัฆวานรังสรรค์’ ศรัณยู วงษ์กระจ่าง : สู่ฝันอันสูงสุด, นิตยสาร Mars, พฤศจิกายน 2551
| ด ค กรางวัลเมขลา สาขานักแสดงนำชายดีเด่น |
| --- | --- |
พ.ศ. 2523 – 2550:  นพพล โกมารชุน (2523)  ชลิต เฟื่องอารมย์ (2524)  นิรุตติ์ ศิริจรรยา (2525)  นพพล โกมารชุน (2526)  ฉัตรชัย เปล่งพานิช (2528)  โกวิท วัฒนกุล (2529)  ฉัตรชัย เปล่งพานิช (2530)  ยุรนันท์ ภมรมนตรี (2531)  บิณฑ์ บรรลือฤทธิ์ (2532)  ธงไชย แมคอินไตย์ (2533)  โกวิท วัฒนกุล (2534)  ยุรนันท์ ภมรมนตรี (2535)  ยุรนันท์ ภมรมนตรี (2536)  ศรัณยู วงษ์กระจ่าง (2537)  ยุรนันท์ ภมรมนตรี (2538)  ยุรนันท์ ภมรมนตรี (2539)  พีท ทองเจือ (2540)  ยุรนันท์ ภมรมนตรี (2541)  ธีรภัทร์ สัจจกุล (2542)  พีท ทองเจือ (2543)  อำพล ลำพูน (2544)  จุลจักร จักรพงษ์ (2545)  แอนดริว เกร็กสัน (2547 ละครชีวิต)  เจษฎาภรณ์ ผลดี (2547 ละครหรรษา) 
พ.ศ. 2551 – 2575:  ณเดชน์ คูกิมิยะ (2554)  ณเดชน์ คูกิมิยะ (2555)
เพนียดคล้องช้าง

| เพนียดคล้องช้าง |
| --- | --- |

ข้อมูลทั่วไป
ประเภท: เพนียด
สถาปัตยกรรม: ไทย
ที่ตั้ง: 74/1 หมู่บ้านช้างเพนียดหลวง หมู่ 3
เมือง: ตำบลสวนพริก อำเภอพระนครศรีอยุธยา จังหวัดพระนครศรีอยุธยา
ประเทศ: ประเทศไทย
เริ่มสร้าง: สมัยกรุงศรีอยุธยา
ในกำกับดูแลของ: กรมศิลปากร
โบราณสถานที่ขึ้นทะเบียนโดยกรมศิลปากร เป็นส่วนหนึ่งของอุทยานประวัติศาสตร์พระนครศรีอยุธยา
เพนียดคล้องช้าง คือสถานที่สำหรับการจับช้างหน้าพระที่นั่ง แต่เดิมเคยใช้พื้นที่ข้างพระราชวังจันทรเกษม จนถึงสมัยสมเด็จพระมหาจักรพรรดิจึงย้ายมาที่ที่ตั้งอยู่ในปัจจุบัน
ในสมัยกรุงศรีอยุธยา ช้าง เป็นสัตว์ที่มีความสำคัญสูงมาก เป็นพาหนะของชนชั้นสูงสำหรับพระราชดำเนินทางบก และเป็นเหมือนรถถังหรือ เครื่องมือสำคัญในการนำลี้พลเข้าต่อสู้กับข้าสึก ยิ่งถ้าเป็นช้างเผือก สิ่งมงคลคู่บารมีของพระมหากษัตริย์ด้วยแล้ว พระองค์ก็จะโปรดเกล้าฯให้นำมาเลี้ยง และประดับยศศักดิ์ให้ด้วย
พระมหากษัตริย์ในสมัยกรุงศรีอยุธยา น่าจะเสด็จมาทอดพระเนตรการคล้องช้างด้วยเสมอ เพราะนอกจากจะเป็นขั้นตอนในการคัดเลือกช้างแล้ว ยังเป็นมหรสพชนิดหนึ่งอีกด้วย